Neformalni poziv Obami da poseti Siriju
Sirijski predsednik pozvao predsednika Obamu da poseti njegovu zemlju i poslao telegram u kome čestita Dan nezavisnosti i vrednosti za 
Predsednik Sirije je rekao da Amerika ima "specifičnu ulogu kao najveća svetska sila", ali da eventualni datum susreta dvojice lidera zavisi od predsednika Obame. Bašar al-Asad je još dodao da bi, iako se on i njegov američki kolega ne slažu u vezi sa svim pitanjima, ovo bio način da se "zatvore pukotine". Kako javlja sirijska novinska agencija SANA, al-Asad je Obami poslao i telegram u kojem mu čestita 4. jul, Dan nezavisnosti. Sirijski lider u telegramu Obami čestita i na vrednostima za koje se zalaže, a koje su, kako piše, ono što je svetu danas potrebno. Američki zvaničnici su protekle nedelje objavili planove da posle četiri godine ponovo postave ambasadora u Siriji. Portparol Bele kuće, Robert Gibs, objasnio je da ovaj potez odražava nadu aktuelne administracije da će sirijska vlada preuzeti konstruktivnu ulogu u uspostavljanju mira i stabilnosti u regionu. Vašington već duže vreme optužuje Damask da pruža podršku grupama kao što je Hamas, koje Sjedinjene Države smatraju terorističkim organizacijama. Takođe, postoje sumnje o stanju ljudskih prava u Siriji i ulozi koju Damask igra u susednom Libanu. Odnosi Sjedinjenih Država i Sirije, međutim, možda otopljavaju. Specijalni američki izaslanik, Džordž Mičel se prošlog meseca sastao sa predsednikom al-Asadom, sa kojim je razgovarao o naporima za upostavljanje mira na Bliskom istoku.